<classify> MAOFISA 5 wa Jeshi la Zimamoto na Uokoaji, wamehojiwa na Taasisi ya Kuzuia na Kupambana na Rushwa nchini Takukuru na kusalimisha kompyuta mpakato, walizopewa na Kampuni ya ROM Solutions Co Ltd ya Romania, ambayo walisaini nayo mkataba wenye kunuka ufi sadi.Maofisa hao walikuwa ni wajumbe wa kamati ya utekelezaji wa mkataba wa makubaliano, iliyosainiwa Agosti 22, 2019 kati ya Jeshi la Zimamoto na Uokoaji na kampuni hiyo ya Romania, wenye thamani ya zaidi ya Sh trilioni 1.Wajumbe hao walipewa kompyuta mpakato na posho za vikao na safari kwa kila kikao dola za Marekani 800 takribani Sh milioni 2 na kampuni hiyo wakati wakiwa wanakutana katika vikao vyao vya majadiliano.Maofisa hao walianza kuingia mmoja mmoja katika ofisi za Makao Makuu Takukuru, jirani na Uwanja wa Jamhuri jijini hapa, kuanzia saa 4:30 asubuhi kwa ajili ya mahojiano wakiwa wamebeba kompyuta mpakato, walizopewa na Kampuni ya Rom Solutions Co. Ltd, isipokuwa mmoja aliyedai ameisahau Dar es Salaam.Ofisa wa mwisho alimaliza kuhojiwa jana saa 9.13 alasiri. Waliohojiwa jana na Takukuru ni Kamishna wa Zimamoto, Mbaraka Semwanza, manaibu Kamishna wa Zimamoto, Fikiri Salla, Lusekelo Chaula na Ully Mburuko, Ofisa Ugavi Mkuu wa Zimamoto, Boniface Kipomela na Mchumi wa Jeshi la Zimamoto na Uokoaji, Felisa Mshana.Takukuru iliwahoji viongozi hao kutokana na mkataba kati ya Jeshi la Zimamoto na Uokoaji na kampuni hiyo ya Romania kwa ajili ya kununua vifaa mbalimbali vya jeshi hilo. Januari 23, mwaka huu, Rais John Magufuli alitengua uteuzi wa aliyekuwa Waziri wa Mambo ya Ndani ya Nchi, Kangi Lugola na aliyekuwa Kamishna Jenerali wa Jeshi la Zimamoto na Uokoaji, Thobias Andengenye.Pia, aliridhia barua ya kujiuzulu ya Katibu Mkuu wa Wizara ya Mambo ya Ndani ya Nchi, Meja Jenerali Jacob Kingu na kuagiza Takukuru kuanza uchunguzi kwa wote waliohusika kusaini mkataba huo bila kujali nafasi zao.Akihutubia kwenye hafla ya uzinduzi wa nyumba za askari magereza Ukonga jijini Dar es Salaam, Rais Magufuli alisema anasikitishwa na kitendo cha viongozi wa Wizara ya Mambo ya Ndani ya Nchi na Jeshi la Zimamoto na Uokoaji kutia saini makubaliano ya zabuni ya kununua vifaa vya zimamoto na uokoaji, vyenye thamani ya Euro milioni 408.5 sawa na zaidi ya Sh trilioni 1 kutoka kampuni hiyo ya Romania bila kufuata sheria.Rais Magufuli alisema ameshangazwa kuona viongozi hao, wameingia makubaliano hayo, ilihali zabuni hiyo haijapangwa kwenye bajeti wala kupitishwa na Bunge, huku kukiwa na mazingira ya ukosefu wa uadilifu, kutokana na aina ya vifaa vilivyotajwa katika zabuni hiyo na viongozi hao, kusafirishwa kwenda nchi husika kwa kugharamiwa na kampuni waliyokubaliana kusambaza vifaa hivyo.Mpaka sasa Takukuru imewahoji Lugola, Meja Jenerali Kingu, Andegenye, Naibu Waziri wa Mambo ya Ndani ya Nchi, Hamad Yusuf Masauni na Naibu Katibu Mkuu wa wizara hiyo, Ramadhan Kailima. Takukuru pia ilitarajiwa kufanya mahojiano na watumishi wa wizara hiyo na wa Jeshi la Zimamoto na Uokoaji na wa Ofisi ya Mwanasheria Mkuu wa Tanzania.  <topic>: kitaifa 